Vi købte en Ipad Air 2 i julegave til vores søn. Da den blev tændt første gang virkede den ikke. Skærmen låste, der kom blå og røde streger på skærmen, og den kunne ikke lade op. Vi tog ud for at få den byttet, hvilket ikke kunne lade sig gøre. De ville sende den på værksted. Vi talte med teknikeren der reparerede den, som godt kunne se, at den ikke virkede. Vi fik herefter en SMS om at reparationen var færdig, og tog tilbage til varehuset (Amager) med forventning om, at få en ny udleveret. Det skete imidlertid ikke, vi fik den "gamle" retur, med nyindlæst software og besked om at den nu var testet og i orden.

Det var den ikke. Da vi tog den i brug var problemet nøjagtig det samme, skærmen låste, dér kom røde og blå streger og den kunne ikke lade op. Retur til varehuset (Amager) hvor det er en underdrivelse at sige, at både ekspedienten samt varehuschefen forulemper deres kunder. 

Mit ønske var at få ombyttet varen. Min søn skal bruge den i skolen, den har ikke virket fra starten, Elgiganten har repareret den uden held, så nu burde det være tilstrækkeligt - men nej. "Vi har krav på at sende den til langtidsreparation" siger de. Nej Elgiganten - skal vi endelig tale om krav, så har Jeres kunder vel egentlig krav på at produktet virker når vi køber det. Og fint nok at I vil forsøge reparation første gang. Men anden gang på et nyt produkt er ikke ok. Kunden taber, vi bruger alt for lang tid på at køre frem og tilbage til Jeres varehus, frustrationerne over mødet med Jeres ikke uddannede personale, som ikke begriber hvad servicebegrebet egentlig betyder, som tænker i interne procedurer frem for kundeservice, kundetilfredshed og Jeres imagetab til følge, er er ubeskrivelige. Ikke èn eneste gang, hverken første gang vi var der, eller denne gang, har I været i stand til at sige - vi beklager den ulejlighed du har med produktet, vi skal anstrenge os for at du bliver tilfreds. Tværtimod så giver Jeres medarbejdere i deres signaler udtryk for, at det er os som kunder der er idioter. Det går jo ikke. Selv Jeres varehuschef - en ledende medarbejder - mangler selv basale kommunikationsværktøjer og evner ud i at reklamationsbehandle en kunde bare nogenlunde anstændigt. 

En kunde der blev ekspederet før os havde indleveret sin telefon til reparation, og der var tilsyneladende gået lang meget lang tid. Ekspedienten undersøgte sagen, og gav kunden følgende besked "Ja din telefon er altså én af dem der er blevet væk på lageret sammen med nogle andre. Og der kan jo gå lang tid før vi finder den". Ingen undskyldning, blot en tør konstatering af at kundens telefon var væk.
Jeg tænker at det er godt I ikke driver et autoværksted, for så var bilerne sikkert også blevet væk.

Kære Elgiganten, det er bare ikke godt nok, det er faktisk så langt fra man overhovedet kan komme.

Og til den/de medarbejdere hos Elgiganten der er ansat til at besvare denne type af indlæg på Trustpilot og andre steder: Spar mig nu for sætninger som "det beklager vi, det er bestemt ikke den oplevelse vi ønsker vores kunder skal opleve og vi gør bla bla bla". Det er i vores familie oplevelsen, at det er mere reglen end undtagelsen, at have disse oplevelser med Jer. Fix det nu i stedet for blot at skrive om det.